วันศุกร์ที่ 16 กรกฎาคม 2564
คํากล่าว  พลเอก ประยุทธ์ จันทร์โอชา  นายกรัฐมนตรี ในพิธีเปิดงาน“ฮักไทย ฮักภูเก็ต”   (HUG THAIS HUG PHUKET)
คํากล่าว พลเอก ประยุทธ์ จันทร์โอชา  นายกรัฐมนตรี ในพิธีเปิดงาน“ฮักไทย ฮักภูเก็ต”  (HUG THAIS HUG PHUKET) ในวันพฤหัสดีที่ 1 กรกฎาคม 2564 เวลา 13.45 น. ณ ศูนย์การค้าเซ็นทรัลภูเก็ต จังหวัดภูเก็ต
ท่านรองนายกรัฐมนตรี ท่านรัฐมนตรี
ประธานกรรมการหอการค้าไทย
ผู้บริหารบริษัท กลุ่มเซ็นทรัลจำกัด
ผู้ประกอบการสินค้าและบริการทุกท่าน
ผมมีความยินดีเป็นอย่างยิ่งที่ได้มาเป็นประธานเปิดงาน “ฮักไทยฮักภูเก็ต” ในวันนี้ ซึ่งถือเป็นโครงการความร่วมมือของภาครัฐและภาคเอกชนที่จะร่วมกันฟื้นฟูขับเคลื่อนเศรษฐกิจไทยให้เดินไปข้างหน้า พร้อมไปกับการควบคุมการแพร่ระบาดของโรคโควิด-19 ได้อย่างมีประสิทธิภาพ ภายใต้ความหมายที่ดีของชื่อโครงการ “ฮัก” จะเป็นการส่งต่อกำลังใจและโอบกอดคนไทยด้วยความรัก โดยเฉพาะอย่างยิ่งในยามที่คนไทยทุกคนต้องการกำลังใจเพื่อผ่านความท้าทายนี้ไปได้ด้วยกัน
สำหรับวันนี้ผมได้มาประชุมติดตามการดำเนินการตามโครงการ “Phuket Sandbox” ซึ่งเป็นนโยบายสำคัญของรัฐบาลที่กำหนดให้จังหวัดภูเก็ตเป็นจังหวัดนำร่อง ในการเปิดรับนักท่องเที่ยวชาวต่างชาติที่ได้รับวัคซีนแล้ว ตั้งแต่วันที่ 1 กรกฎาคม 2564 (ตามมติคณะรัฐมนตรีวันที่ 22 มิถุนายน 2564) รวมทั้งเกาะสมุย จังหวัดสุราฎร์ธานี และเกาะพีพี จังหวัดกระบี่ ซึ่งเป็นพื้นที่ที่มีลักษณะเป็นหมู่เกาะทำให้ง่ายต่อการจำกัดพื้นที่ท่องเที่ยวและควบคุมการเข้า – ออกในพื้นที่ ทั้งนี้ ผมถือเป็น “วาระจำเป็นเร่งด่วน” เพื่อการฟื้นฟูเศรษฐกิจการท่องเที่ยวของประเทศ พร้อมผลักดันทุกภาคส่วนให้มีส่วนร่วม โดยเฉพาะภาคเอกชนในอุตสาหกรรมท่องเที่ยวที่เป็น “ฟันเฟือง” หลักในการขับเคลื่อนเศรษฐกิจและการท่องเที่ยวให้ฟื้นคืนกลับมาโดยเร็ว
การจัดงาน “ฮักไทย ฮักภูเก็ต” นับเป็นส่วนหนึ่งในการขับเคลื่อนโครงการ “Phuket Tourism Sandbox” เพื่อกระตุ้นการใช้จ่ายทั้งของคนไทยและนักท่องเที่ยวชาวต่างชาติ ตลอดจนเป็นการช่วยเหลือผู้ประกอบการทั้ง 3 กลุ่มสินค้าทั้งอาหาร การท่องเที่ยว และสินค้าไทย ครอบคลุมทั้งการยกระดับสินค้าและบริการ
ผมมีความเชื่อมั่นในศักยภาพของจังหวัดภูเก็ตซึ่งเป็นจังหวัดนำร่องจะสามารถฟื้นฟูเศรษฐกิจให้กลับมาอีกครั้ง ด้วยความโดดเด่นของจังหวัด จนได้รับการขนานนามว่าเป็นเมือง “ไข่มุกแห่งอันดามัน” ด้วยธรรมชาติที่สวยงาม วิถีการดำเนินชีวิต วัฒนธรรมประเพณี อาหารที่เป็นเอกลักษณ์ รวมถึงศิลปะทางสถาปัตยกรรมของตึกอาคาร ทำให้ภูเก็ตเป็นสถานที่ที่มีชื่อเสียงในระดับโลก สามารถดึงดูดนักท่องเที่ยวทั้งชาวไทยและชาวต่างชาติจำนวนมากให้เลือกเดินทางมาที่นี่ (โดยจังหวัดภูเก็ต ติดอันดับ 1 ใน 10 หรือ top 10 สถานที่ท่องเที่ยวที่ดีที่สุดในโลก ประจำปี 2563-2564 จากผลสำรวจ The World’s 30 Best Places to Visit in 2020-21 ซึ่งเป็นการจัดอันดับ 30 สถานที่ท่องเที่ยวที่ดีที่สุดในโลก โดย US News & World Report)
อย่างไรก็ตาม แม้ว่าเราจะเผชิญสถานการณ์การแพร่ระบาดของโรคโควิด-19 แต่ในวิกฤติย่อมมีโอกาสและมีสิ่งใหม่ๆ ที่เราต้องเรียนรู้อยู่เสมอทุกภาคส่วนทั้งภาครัฐ ภาคเอกชน และผู้ประกอบการการท่องเที่ยว จะต้องเรียนรู้และปรับตัว โรคโควิด-19 เป็นสิ่งที่พวกเราไม่เคยเจอมาก่อน ส่งผลกระทบและเกิดการเปลี่ยนแปลงในภาคการท่องเที่ยว ฉะนั้นปัจจัยที่จะทำให้การท่องเที่ยวเราฟื้นกลับมาขึ้นอยู่กับการบริหารจัดการอย่างมีประสิทธิภาพและความร่วมมือจากทุกภาคส่วน
โดยสิ่งที่รัฐบาลดำเนินการในตอนนี้คือ ทำอย่างไรที่จะช่วยสร้างงานสร้างรายได้เสริมสภาพคล่องให้กับผู้ประกอบการให้อยู่ได้ โดยผ่านมาตรการความช่วยเหลือต่างๆ ของรัฐบาล ได้แก่ มาตรการสินเชื่อดอกเบี้ยต่ำ (Soft Loan) มาตรการสนับสนุนการให้สินเชื่อแก่ผู้ประกอบธุรกิจ (มาตรการสินเชื่อฟื้นฟู) วงเงิน 250,000 ล้านบาท และมาตรการสนับสนุนการรับโอนทรัพย์สินหลักประกันเพื่อชำระหนี้ โดยให้ผู้ประกอบธุรกิจมีสิทธิซื้อทรัพย์สินนั้นคืนในภายหลัง (มาตรการพักทรัพย์ พักหนี้) วงเงิน 100,000 ล้านบาท
นอกจากนี้ จะต้องดำเนินการควบคู่ไปกับมาตรการการควบคุมโรคการสกัดกั้นเชื้อจากภายนอก และการเร่งสร้างภูมิคุ้มกันหมู่ รวมถึงการส่งเสริมและพัฒนาคุณภาพของบุคลากรในอุตสาหกรรมท่องเที่ยวในเรื่องของความสะอาดและสุขอนามัย ตลอดจนการกำกับควบคุมจำนวนนักท่องเที่ยวในแหล่งท่องเที่ยวต่างๆ โดยเฉพาะอย่างยิ่ง การวางแนวทางการพัฒนาจังหวัดหลังจากการเปิดเมืองรับนักท่องเที่ยว ทั้งการพัฒนาคนให้มีภูมิคุ้มกันในด้านต่างๆ และการบริหารจัดการเมืองในระยะยาว
สิ่งสำคัญคือ ทำอย่างไรให้นักท่องเที่ยวมั่นใจเรื่องความปลอดภัยมั่นใจที่จะมาประเทศไทย และกล้าออกเดินทาง เช่น การส่งเสริมประชาสัมพันธ์เครื่องหมายมาตรฐาน SHA และ SHA PLUS เพื่อการันตีความสะอาดปลอดภัยให้กับผู้ประกอบการแหล่งท่องเที่ยว ดังนั้น ทุกภาคส่วนต้องช่วยกัน เพราะเป็นสิ่งที่จะทำให้อุตสาหกรรมการท่องเที่ยวเติบโตไปในระยะยาว และทำให้การกลับมาใหม่ของ
ภาคการท่องเที่ยวเต็มไปด้วยความยั่งยืน
ผมขอขอบคุณทุกภาคส่วนที่ร่วมกันจัดงาน “ฮักไทย ฮักภูเก็ต”และได้ร่วมมือกันทำงานกันอย่างเต็มที่ เพื่อฟื้นเศรษฐกิจประเทศให้อุตสาหกรรมการท่องเที่ยวและบริการของประเทศไทยกลับมาฟื้นตัวได้โดยเร็วที่สุด เป็นจุดหมายปลายทางแห่งความสุข เพื่อคืนรอยยิ้มกลับสู่คนไทยอีกครั้ง สุดท้ายนี้ ผมขออวยพรให้
การดำเนินโครงการประสพผลสำเร็จ ตามที่มุ่งหวังไว้ทุกประการ
ขอบคุณครับ
-------------------